คาดการณ์ช่วงเทศกาลสงกรานต์ปีนี้จะมีผู้โดยสารใช้บริการระบบขนส่งสาธารณะเพิ่มมากขึ้น เพราะน้ำมันแพง
นายจิรุตม์ วิศาลจิตร อธิบดีกรมการขนส่งทางบก เปิดเผยถึงมาตรการรองรับผู้โดยสารที่เดินทางด้วยรถโดยสารสาธารณะในช่วงเทศกาลสงกรานต์ ว่า จากสถานการณ์ราคาน้ำมันปรับตัวสูงขึ้น จึงประเมินว่าจะมีผู้โดยสารมาใช้บริการระบบขนส่งสาธารณะเพิ่มขึ้น จึงได้สั่งการให้หน่วยงานที่ให้บริการเดินรถเตรียมความพร้อมรองรับการเดินทางของประชาชนทั้งสภาพรถและพนักงานขับรถ และความเพียงพอของปริมาณรองรับการเดินทางไม่ให้มีผู้โดยสารตกค้าง ควบคู่กับการตรวจสอบราคาค่าโดยสารไม่ให้มีการฉวยโอกาสปรับขึ้นราคา เนื่องจากรัฐบาลยังมีนโยบายตรึงราคาน้ำมันดีเซลไม่เกิน 30 บาทต่อลิตร ทั้งนี้เพื่อลดปัญหารจราจรติดขัดในช่วงเทศกาลสงกรานต์ กระทรวงคมนาคม มีนโยบายในการส่งเสริมให้ประชาชนทยอยเดินทางโดยเฉพาะไปยังจังหวัดที่เกิน 200 กิโลเมตรจากกรุงเทพมหานครให้เดินทางก่อน ขณะที่ผู้ประกอบการรถโดยสารท่องเที่ยวและรถโดยสารสาธารณะกว่า 30 บริษัท ให้ความร่วมมือกับภาครัฐลดค่าโดยสารกรณีมีการจองตั๋วโดยสารเดินทางล่วงหน้าก่อนการเดินทางช่วงเทศกาลสงกรานต์ และจากสถานการณ์ราคาน้ำมันปรับตัวสูงขึ้น ขณะนี้ยังไม่มีผู้ประกอบการรายได้เรียกร้องขอปรับขึ้นค่าโดยสารรถสาธารณะทั้งรถโดยสารระยะสั้นและระยะยาว รวมถึงรถจักรยานยนต์รับจ้างอธิบดีกรมการขนส่งทางบก ยังเปิดเผยถึงมาตรการอำนวยความสะดวกปลอดภัย ของประชาชน โดยบริษัท ขนส่ง จำกัด หรือ บขส.จะจัดการเดินรถอย่างเพียงพอ รวมถึงขอความร่วมมือไปยังผู้ประกอบการถโดยสารไม่ประจำทางมาเสริมเที่ยววิ่ง รองรับไปยังภูมิภาคต่างๆ ป้องกันมีผู้โดยสารตกค้าง พร้อมทั้งเปิดศูนย์อำนวยความสะดวก 1584 ดูแลผู้โดยสารที่เดินทางด้วยระบบสาธารณะตลอด 24 ชั่วโมง โดยก่อนหน้านี้เจ้าหน้าที่จากกรมการขนส่งทางบก ออกตรวจสภาพความพร้อมของตัวรถและพนักงานขับรถร่วมบริการเพื่อป้องกันการเกิดอุบัติเหตุจากตัวบุคคลและสภาพของตัวรถทุกคันก่อนออกเดินทาง อย่างไรก็ตาม ในวันพรุ่งนี้ (29 มี.ค.65) บขส. ร่วมกับหน่วยงานที่เกี่ยวข้องจัดประชุมแผนปฏิบัติการเดินรถช่วงเทศกาลสงกรานต์